**PECYN SWYDD**

Cynorthwyydd Cyllid

£25,000 pro rata

Rhan Amser (15 Awr yr wythnos)

Swydd barhaol

Dyddiad cau: Hanner nos ar ddydd Gwener 29 Awst

Croeso

Diolch am fynegi diddordeb yn y swydd Cynorthwyydd Cyllid. Mae’r swydd yn hanfodol wrth gefnogi gweinyddiaeth ariannol ar draws y cwmni.

Yn y pecyn swydd hwn fe welwch chi fwy o wybodaeth gefndirol am Hijinx, disgrifiad o’r swydd a manyleb person, a gwybodaeth am sut i ymgeisio.

Rydym yn sefydliad sydd wedi ymrwymo i’r hyn yr ydym yn ei wneud ac mae gennym ymdeimlad cryf o gymuned. Fel tîm rydym yn poeni’n ddwys am deulu ehangach Hijinx ac mae gennym ddiwylliant cynnes, cynhwysol a chefnogol sy’n gadael i bobl fyw eu bywydau gorau, mwyaf dilys. Rydym wedi ymrwymo i ymdrin â diffyg cyfartaledd yn y byd celfyddydol yng Nghymru gan roi actorion ag anableddau dysgu a/neu awtistiaeth yn ganolog ar draws pob rhan o’n gwaith.

Rydym yn gwybod bod ein gwaith yn gryfach ac yn fwy perthnasol gyda mwy o amrywiaeth ac ystod eang o brofiadau bywyd. Rydym yn croesawu ceisiadau gan y rhai sydd wedi eu tangynrychioli yn Hijinx ac sydd wedi wynebu rhwystrau o ran gyrfa yn y celfyddydau a diwylliant. Mae Hijinx yn croesawu’r person cyfan i’r gwaith ac rydym yn cydnabod bod pob un ohonom yn dwyn ein profiadau, ein cefndir a’n persbectif unigryw ein hunain ar yr hyn yr ydym yn ei wneud. Rydym yn gwarantu cyfweliad i unrhyw unigolyn sy’n bodloni’r meini prawf hanfodol ac yn Fyddar, anabl, niwrowahanol, yn berson ag anabledd dysgu, â chyflwr corfforol neu iechyd meddwl, sy’n profi hiliaeth, yn LHDTC+ neu yn uniaethu fel rhywun dosbarth gweithiol.

Cofiwch gysylltu (jobs@hijinx.org.uk) os hoffech chi gael y wybodaeth hon neu am ymgeisio ar fformat gwahanol. Bydd Hijinx yn gweithio gydag ymgeiswyr i sicrhau bod eu hanghenion hygyrchedd yn cael eu bodloni yn ystod y broses gyfweld i sicrhau na fydd anghenion hygyrchedd yn ffactor wrth i ni wneud ein penderfyniadau.

Diolch am eich amser – rydym yn gwirioneddol edrych ymlaen at gael clywed gennych ac archwilio sut y gall eich sgiliau, profiad ac angerdd wneud gwahaniaeth gwirioneddol i’n gwaith.

Eloise Tong

Prif Weithredwr Dros Dro

**EIN GWELEDIGAETH**

Byd lle mae’r celfyddydau a chymdeithas yn hollol gynhwysol i bobl ag anabledd dysgu a/neu Awtistig.

**EIN CENHADAETH**

Arloesi, cynhyrchu a hyrwyddo cyfleoedd proffesiynol a chyfranogol yn y celfyddydau a’r diwydiannau creadigol i bobl ag anabledd dysgu a/neu Awtistig.

**AM HIJINX**

Mae Hijinx yn creu theatr o safon uchel a chwyldroadol sydd wedi ennill clod ar draws y Deyrnas Unedig, Ewrop ac yn rhyngwladol, lle mae artistiaid gydag anableddau dysgu a/neu awtistiaeth yn cyfrannu at siapio a pherfformio eu storïau.

Mae Academïau Hijinx yn cynnig yr unig hyfforddiant perfformio proffesiynol yng Nghymru i actorion ag anabledd dysgu a/neu awtistiaeth ac rydym yn cynnig cyfleoedd na fyddech yn dod o hyd iddyn nhw yn unrhyw le arall. Rydym yn rhedeg pum Academi ar draws Cymru, gyda dros 60 o Actorion dan hyfforddiant.

Mae gan Hijinx raglen ffilmiau sy’n tyfu. Rydym yn defnyddio’r un agwedd at ffilmiau ac yr ydym at theatr: ein hactorion sy’n ganolog, eu lleisiau yn allweddol i greu profiad gwylio sy’n hollol wahanol.

Ochr yn ochr â hyn mae gennym gynnig allestyn cymunedol deinamig (PAWB) sy’n cysylltu â chyfranogwyr ar draws Cymru. Trwy ein platfform castio (Actorion Hijinx), rydym yn hyrwyddo ein hactorion ac yn dynodi cyfleoedd mewn theatr, ffilm a theledu. Rydym hefyd yn cynnig cyflogaeth uniongyrchol trwy ein hyfforddiant cyfathrebu sydd wedi ennill gwobrau.

Mae Hijinx yn cydnabod, parchu a gwerthfawrogi gwahaniaethau unigolion. Rydym wedi ymrwymo i les ein staff, i fod yn gyflogwr Cyfle Cyfartal, a denu talent amrywiol o rannau o’r gymuned nad ydynt wedi eu cynrychioli’n ddigonol yn y sector diwylliant i’n helpu i ddatblygu gweithlu mwy amrywiol.

**Rydym yn creu newid trwy fyw ac anadlu ein nodau sefydliadol i:**

* Gynyddu cynrychiolaeth pobl ag Anabledd Dysgu a/neu Awtistig ar y llwyfan a’r sgrin.
* Darparu, hyrwyddo a hwyluso gwaith proffesiynol i weithwyr creadigol proffesiynol anabl a/neu Awtistig.
* Cynyddu hyder, hapusrwydd ac annibyniaeth.
* Trawsnewid y sector i weithio’n fwy cynhwysol.
* Cynyddu mynediad at gelfyddydau perfformio i gynulleidfaoedd a chymunedau yng Nghymru.

**Cynorthwyydd Cyllid**

**Disgrifiad Swydd**

Rydym yn chwilio am Gynorthwyydd Cyllid amryddawn i ymuno â’n tîm a helpu i gyflawni gweithrediadau cyllid llyfn, prydlon a chywir o ddydd i ddydd.

Byddwch yn chwarae rhan allweddol yn cefnogi rhediadau talu, anfonebu, cysoni, cadw llyfrau a gweinyddu ariannol ar draws Hijinx. Byddwch yn gweithio’n glos gyda’r Rheolwr Cyllid ac yn rhoi cefnogaeth ar draws prosesau ariannol mewnol ac yn wynebu’r defnyddwyr. Dyma gyfle gwych i unigolyn uchelgeisiol gyda llygad am fanylion, sy’n hoffi trefn ac â dymuniad i ddysgu a thyfu mewn tîm deinamig a chreadigol.

**TELERAU**

**Teitl swydd:** Cynorthwyydd Cyllid

**Rheolwr Llinell:** Rheolwr Cyllid

**Yn gyfrifol am:** Amherthnasol

**Contract:** Swydd barhaol (6 mis o brawf)

**Oriau:** Rhan-amser, 15 awr i’w cyflawni’n hyblyg yn ôl y gofyn i gyflawni gofynion y swydd. Rhoddir amser o’r gwaith in lieu.

**Yn gweithio o:** Swyddfa Hijinx, Canolfan Mileniwm Cymru, Bae Caerdydd – gweithio hybrid ar gael

**Cyflog/Buddion:** £25,000 y flwyddyn pro-rata (£10,000 gwirioneddol)

 Mae Hijinx yn cynnig cynllun pensiwn gweithle trwy Nest, cynllun Beicio i’r Gwaith a Rhaglen Cynorthwyo Gweithwyr.

 Yn ychwanegol, rydym yn cynnig cefnogaeth i ddatblygu sgiliau iaith Gymraeg. Mae Hijinx wedi ymrwymo i gefnogi datblygiad proffesiynol parhaus a bydd yn gweithio’n glos gyda deiliad y swydd i sicrhau bod ei anghenion hyfforddiant yn cael eu bodloni.

**Gwyliau:** 25 diwrnod y flwyddyn a gwyliau banc statudol, pro rata (13.2 diwrnod y flwyddyn mewn gwirionedd)

**DYLETSWYDDAU ALLWEDDOL**

**Gweinyddiaeth Ariannol**

* Cynorthwyo i gadw llyfrau, cofnodi data ac olrhain incwm a gwariant,
* Monitro a phrosesu anfonebau a cheisiadau am daliadau gan gydweithio’n glos gyda’r Rheolwr Ariannol a’r tîm ehangach,
* Cadw cofnodion cyflenwyr a chwsmeriaid,
* Cyflawni cysoni misol yn ôl y gofyn,
* Sicrhau bod yr holl ddogfennau cyfrifon taladwy a’r cyfrifon derbyniadwy yn drefnus, wedi eu strwythuro ac yn “barod at archwiliad”,
* Paratoi a chreu anfonebau yn ôl y gofyn,
* Cynorthwyo’r Rheolwr Cyllid wrth fonitro a rheoli llif arian,
* Cynorthwyo i sicrhau bod yr adran gyllid yn rhedeg yn llyfn a sicrhau ein bod yn cydymffurfio â Chyfraith Elusennau a’n polisi Ymddygiad Ariannol,
* Bod yn gyswllt rhwng staff Hijinx sydd angen cymorth ariannol am daliadau ac anfonebu,
* Cynorthwyo wrth fewngofnodi ein cyllidebau cwmni blynyddol yn ein meddalwedd cadw llyfrau (Xero),
* Darparu adroddiadau ar gais y Rheolwr Cyllid gan gynnwys (ond heb ei gyfyngu i) Elw a Cholled, Cyllideb a’r Gwirioneddol a Thrafodion y Cyfrifon.

**Rheoli a Chydymffurfio**

* Cefnogi’r Rheolwr Cyllid i gynnal a datblygu dulliau rheoli ariannol cadarn i liniaru risg o dwyll a chamgymeriadau. Mae hyn yn cynnwys datblygu parhaus ar bolisïau, gweithdrefnau a rhoi adroddiadau ariannol,
* Sicrhau bod yr holl weithgareddau ariannol yn gyson ac yn cydymffurfio â’r rheoliadau ariannol (gan gynnwys y Comisiwn Elusennau a CThEM),
* Cynorthwyo’r Rheolwr Cyllid i baratoi ar gyfer archwiliad blynyddol Hijinx a chyfrifon statudol.

**Arall**

* Cefnogi’r Rheolwr Cyllid wrth roi adroddiadau ariannol cywir a phrydlon i randdeiliaid allweddol Hijinx a chyllidwyr cyson gan gynnwys Cyngor Celfyddydau Cymru,
* Cefnogi i gwblhau adroddiadau i gyllidwyr yn ôl y gofyn,
* Dirprwyo ar gyfer y Rheolwr Cyllid yng nghyfarfodydd y Bwrdd a’r is-bwyllgorau yn ôl y gofyn.

**Cyffredinol**

* Cymryd rhan mewn hyfforddiant yn ôl y gofyn.
* Ar y cyd â staff eraill, bod yn gyfrifol am weithredu, monitro a datblygu polisïau Iechyd a Diogelwch, Cydraddoldeb Strategol, Diogelu, Cynaliadwyedd Hijinx a pholisïau eraill perthnasol.
* Teithio yn lleol, cenedlaethol a rhyngwladol yn ôl y gofyn gyda sioeau teithiol Hijinx.
* Ymgymryd ag unrhyw ddyletswyddau eraill rhesymol yn ôl y gofyn.

**MANYLEB PERSON**

|  |  |  |
| --- | --- | --- |
|  | **Hanfodol** | **Dymunol** |
| **Sgiliau a Gallu** |
| Cymwysterau cyfrifyddu neu brofiad gwaith cyfatebol  | **X** |  |
| Profiad yn y sector diwylliant, gwirfoddol neu’r trydydd sector |  | **X** |
| Y gallu i gyfathrebu gwybodaeth ariannol yn glir a chywir | **X** |  |
| Lefelau TG uchel mewn Microsoft Office | **X** |  |
| Y gallu i reoli nifer o flaenoriaethau | **X** |  |
| Y gallu i siarad Cymraeg |  | **X** |
| **Profiad** |
| Profiad y gellir ei ddangos o gadw llyfrau a chofnodi data | **X** |  |
| Profiad o anfonebu a phrosesu ceisiadau am daliadau  | **X** |  |
| Profiad o baratoi, monitro a dadansoddi rhagolygon llif arian |  | **X** |
| Profiad o weithio fel rhan o dîm | **X** |  |
| Hyderus wrth weithio gyda phobl ag anabledd dysgu a/neu awtistig |  | **X** |
| **Gwybodaeth** |
| Gwybodaeth am gyfrifyddu i Elusen a chydymffurfio â rheolau Elusennau |  | **X** |
| Gwybodaeth y gellir ei dangos am feddalwedd cyfrifyddu (e.e. Xero) |  | **X** |
| Gwybodaeth a phrofiad o system ariannu’r celfyddydau yn y Deyrnas Unedig a chynlluniau codi arian eraill |  | **X** |
| **Agwedd** |
| Dysgwr llawn cymhelliant sy’n gallu gweithio’n annibynnol | **X** |  |
| Cadarn a gwydn gyda’r gallu i weithio dan bwysau  | **X** |  |
| Hanes o fod yn barchus a hael gydag artistiaid eraill ac aelodau’r tîm | **X** |  |
| Yn gallu dangos cysondeb â gwerthoedd a diwylliant creiddiol Hijinx | **X** |  |

**Amrywiaeth, Cydraddoldeb, Hygyrchedd a Chynhwysiant**

Cofiwch gysylltu (jobs@hijinx.org.uk) os hoffech chi gael y wybodaeth hon neu am ymgeisio ar fformat gwahanol. Bydd Hijinx yn gweithio gydag ymgeiswyr i sicrhau bod eu hanghenion hygyrchedd yn cael eu bodloni yn ystod y broses gyfweld i sicrhau na fydd anghenion hygyrchedd yn ffactor wrth i ni wneud ein penderfyniadau.

**Cynllun Cyfweliad Gwarantedig**

Fel rhan o’n hymrwymiad i gynyddu amrywiaeth ein gweithlu yn Hijinx, rydym yn darparu Cynllun Cyfweliad Gwarantedig i ymgeiswyr nad oes digon o gynrychiolaeth ohonynt ar ein tîm.

Gallwch gael eich ystyried dan y Cynllun Cyfweliad Gwarantedig os ydych yn dioddef hiliaeth, yn Fyddar, anabl, yn berson ag anabledd dysgu, niwrowahanol, â chyflwr corfforol neu iechyd meddwl tymor hir, yn LHDTC+ neu yn uniaethu fel rhywun dosbarth gweithiol. Ar yr amod eich bod yn bodloni’r meini prawf hanfodol ar gyfer y swydd, sy’n cael eu nodi yn y fanyleb person, byddwch yn cael eich gwahodd i gyfweliad. Dim ond gyda thîm adnoddau dynol Hijinx a’r rheolwr sy’n recriwtio y bydd eich cais am gyfweliad gwarantedig yn cael ei rannu.

Os hoffech chi gael eich ystyried dan y cynllun, dynodwch hyn yn eich llythyr esboniadol, fideo neu recordiad sain.

**Recriwtio dienw**

Er mwyn helpu i leihau rhagfarn anymwybodol, mae popeth y byddwch yn ei anfon atom ni yn cael ei droi yn ddienw ac rydym yn adolygu llythyrau esboniadol cyn edrych ar CV. Mae hynny’n golygu na fyddwn yn gweld dim o’ch manylion personol – fel eich enw, addysg neu hanes cyflogaeth – nes byddwn wedi gorffen ein rownd gyntaf o lunio rhestr fer. Felly gofalwch bod eich llythyr esboniadol yn cynnwys popeth yr ydych am i ni ei wybod am y rheswm pam y gallech chi fod yn iawn ar gyfer y swydd. Os byddwch yn dewis cyflwyno recordiad, bydd y panel llunio rhestr fer yn clywed eich llais (ac, os byddwch yn cyflwyno fideo, yn gwybod sut yr ydych yn edrych) ond ni fyddant yn dal i allu gweld eich CV, eich enw na’ch profiad blaenorol. Pa bynnag ffordd y byddwch yn anfon y wybodaeth atom ni, mae’n bwysig i chi roi gwybod i ni pam bod gennych ddiddordeb yn y swydd a sut y mae eich profiad yn cyd-fynd â’r fanyleb person.

**Cwestiynau cyfweliad**

Er mwyn sicrhau bod y broses gyfweld yn hollol hygyrch, rydym yn rhoi fformat y cyfweliad a’r cwestiynau i’r ymgeiswyr ymlaen llaw.

**Monitro amrywiaeth**

Rydym yn awyddus i ddeall mwy am bwy sy’n ymgeisio i weithio gyda ni. Ar ddiwedd y broses ymgeisio rydym yn eich gwahodd i lenwi ffurflen fonitro amrywiaeth ddienw, na fydd yn cael ei rhannu gydag unrhyw un sy’n ymwneud â’r broses recriwtio.

**Sut i Ymgeisio**

Os credwch eich bod chi yn addas ar gyfer y swydd ac y byddech yn hoffi ymgeisio, anfonwch y canlynol atom:

* CV cyfredol yn dweud wrthym amdanoch chi – a pham eich bod yn teimlo mai chi yw’r person iawn ar gyfer y swydd, gan sicrhau eich bod yn amlygu eich profiad, sgiliau a chymwysterau perthnasol. Anfonwch hwn ar ffurf dogfen Word, os gwelwch yn dda.
* Llythyr esboniadol o ddim mwy na dwy ochr – yn dweud wrthym pam mai chi yw’r ymgeisydd iawn a sut y byddech yn mynd ati i ymdrin â chyfrifoldebau’r swydd. Anfonwch eich llythyr esboniadol ar ffurf dogfen Word.
* Ffurflen Monitro Amrywiaeth wedi ei llenwi – i’w llenwi ar-lein [yma](https://forms.office.com/e/UPefvsKFTC) – cadarnhewch yn y llythyr esboniadol eich bod wedi llenwi’r ffurflen hon.

Rydym yn gwybod y gall ymgeisio am swyddi fod yn brofiad anodd weithiau – yn arbennig os nad yw prosesau arferol yn gweithio i chi bob tro.

Os nad ysgrifennu yw eich dewis o ran cyfathrebu, gallwch anfon fideo neu ffeil sain atom (hyd at 5 munud) yn hytrach na llythyr esboniadol ysgrifenedig.

Dylid anfon ceisiadau at jobs@hijinx.org.uk erbyn y dyddiad cau.

Bydd y ceisiadau’n cau am hanner nos ar 29 Awst. Cynhelir cyfweliadau yn ystod yr wythnos yn dechrau 22 Medi.

**AMSERLEN RECRIWTIO**

* 29 Awst: Ceisiadau yn cau am hanner nos
* 01 – 05 Medi: Ceisiadau yn cael eu sgrinio a’u gwneud yn ddienw
* 08-12 Medi: Llunio rhestr fer
* 12 Medi: Bydd pob ymgeisydd wedi cael penderfyniad
* 22-24 Medi: Cyfweliadau
* 27 Hyd: Dyddiad dechrau disgwyliedig